Ο **Γιώργος Πομάσκι** (βουλγαρικά: *Георги Помашки*‎· γενν. 1960) είναι Έλληνας προπονητής του στίβου, με βουλγαρική καταγωγή, ο οποίος έχει εξειδίκευση στα οριζόντια άλματα. 

Αθλητές του, από το 1995 έως και σήμερα, έχουν επιτύχει σπουδαίες διεθνείς διακρίσεις και τυγχάνει ευρείας αναγνώρισης στον τομέα του στίβου αφού θεωρείται ως ένας εκ των κορυφαίων Ελλήνων προπονητών όλων των εποχών.

Βιογραφία και σπουδές
---------------------

Γεννήθηκε στις 10 Ιανουαρίου 1960 στο Πλέβεν της Βουλγαρίας.

Αποφοίτησε το 1988 από τη Γυμναστική Ακαδημία της Σόφιας. Υπήρξε αθλητής στην εθνική ομάδα στίβου της Βουλγαρίας. Στο τελευταίο άλμα της καριέρας του πέτυχε στο άλμα τριπλούν την επίδοση των 17,03 μ. Ωστόσο, δεν επιλέχθηκε για τους Ολυμπιακούς Αγώνες της Σεούλ το 1988.

Καριέρα και διακρίσεις
----------------------

Εγκατέλειψε οριστικά τη Βουλγαρία το 1988 και εγκαταστάθηκε μόνιμα στην Ελλάδα. 

Από τότε ζει και εργάζεται στην Ελλάδα ως προπονητής στίβου για περισσότερα από τριάντα χρόνια, με ειδίκευση στα άλματα, ιδίως, άλμα εις μήκος και τριπλούν. Υπό την προπονητική εποπτεία του, επέλεξε, καθοδήγησε και ανέδειξε πολλούς Έλληνες αθλητές σε πρωταθλητές επιπέδου (όπως: Σπύρος Βασδέκης, Νίκη Ξάνθου, Βούλα Τσιαμήτα, Βούλα Πατουλίδου, Λάμπρος Παπακώστας, Κώστας Ζαλαγκίτης, Λούης Τσάτουμας, Αντώνης Μάστορας), αθλητές οι οποίοι έφτασαν σε διεθνείς διακρίσεις τόσο σε ευρωπαϊκό όσο και σε παγκόσμιο επίπεδο.

Το 2000, η ομάδα του Ολυμπιακού στο ποδόσφαιρο, τον προσέλαβε ως γυμναστή. Το 2002 αποφάσισε να επιστρέψει στον στίβο. Σήμερα είναι ομοσπονδιακός προπονητής του στίβου με ειδίκευση στα άλματα. 

Το 2017 τιμήθηκε από την Ευρωπαϊκή Ομοσπονδία Στίβου με το *βραβείο προπονητικής*, την υψηλότερη διάκριση που απονέμει η Ευρωπαϊκή Ομοσπονδία.

Πρόσθετα, το 2019 ανακηρύχθηκε ως κορυφαίος Έλληνας προπονητής του στίβου. 

Προπονεί σήμερα δύο διεθνώς αναγνωρισμένους Έλληνες πρωταθλητές των αλμάτων, τον Μίλτο Τεντόγλου και τη Βούλα Παπαχρήστου, αμφότεροι με χρυσά μετάλλια στο Ευρωπαϊκό πρωτάθλημα. Επίσης υπό την καθοδήγησή του έχει και ορισμένους νέους, πολλά υποσχόμενους Έλληνες αθλητές.

Στις 2 Αυγούστου 2021, υπό την καθοδήγηση του Γ. Πομάσκι, ο Έλληνας πρωταθλητής Μίλτος Τεντόγλου στέφθηκε χρυσός ολυμπιονίκης του Τόκιο με άλμα στα 8,41 μ στην τελευταία του προσπάθεια.

Τον Ιούλιο του 2022, υπό την καθοδήγησή του οι δύο αθλητές του, η μεν Αμερικανίδα αθλήτρια Τόρι Φράνκλιν κατέκτησε το χάλκινο μετάλλιο στο Παγκόσμιο Πρωτάθλημα του Όρεγκον με άλμα στα 14,72 μ στο τριπλούν γυναικών, και ο Έλληνας πρωταθλητής Μίλτος Τεντόγλου στέφθηκε αργυρός παγκόσμιος πρωταθλητής στο Όρεγκον με άλμα στα 8,32 μ.

Πολιτική
--------

Στις βουλευτικές εκλογές του Μαΐου και του Ιουνίου 2023 έθεσε υποψηφιότητα στον Βόρειο Τομέα Αθηνών με το Κομμουνιστικό Κόμμα Ελλάδας.

Παραπομπές
----------

1. ↑  *World Athletics Database*. 169754.
2. ↑
3. ↑
4. ↑  «THE ACTIVE Club». *THE ACTIVE Club*. Αρχειοθετήθηκε από το πρωτότυπο στις 1 Αυγούστου 2021. Ανακτήθηκε στις 5 Ιουλίου 2021.
5. ↑  «Ο Γιώργος Πομάσκι μιλάει για την επόμενη ημέρα στον ελληνικό στίβο». *Gazzetta*. 28 Μαΐου 2020. Ανακτήθηκε στις 5 Ιουλίου 2021.
6. ↑  «Βραβεία ΠΣΑΤ: Κορυφαίος προπονητής ο Πομάσκι». *ProtoThema*. 9 Δεκεμβρίου 2019. Ανακτήθηκε στις 6 Ιουλίου 2021.
7. ↑  Ευθυμιάδης, Κώστας (12 Αυγούστου 2018). «Γιώργος Πομάσκι: Ο άνθρωπος που άλλαξε την προπονητική». *sportime.gr*. Ανακτήθηκε στις 6 Ιουλίου 2021.
8. ↑  Πουρλιοτοπούλου, Ιωάννα (4 Απριλίου 2014). «Στον Γιώργο Πομάσκι το βραβείο προπονητικής της Ευρωπαϊκής ομοσπονδίας στίβου». *ΣΕΓΑΣ*. Ανακτήθηκε στις 5 Ιουλίου 2021.
9. ↑  «Κορυφαίος για την ευρωπαϊκή ομοσπονδία, αλλά εκτός ΣΕΓΑΣ». *SPORTSFEED*. 15 Σεπτεμβρίου 2017. Ανακτήθηκε στις 5 Ιουλίου 2021.
10. ↑  «18/8/2018 - Σελ. 27 - ΑΘΛΗΤΙΣΜΟΣ». *ΡΙΖΟΣΠΑΣΤΗΣ*. 18 Αυγούστου 2018. Ανακτήθηκε στις 5 Ιουλίου 2021.
11. ↑  «Κορυφαίος προπονητής για το 2019 ο Γιώργος Πομάσκι». *902.gr*. 10 Δεκεμβρίου 2019. Ανακτήθηκε στις 5 Ιουλίου 2021.
12. ↑
13. ↑  Σπανέα, Σπυριδούλα (2 Αυγούστου 2021). «Μίλτος Τεντόγλου-Ολυμπιακοί Αγώνες: Ένα χρυσό μετάλλιο, έτσι για την… «αλητεία» – Από το παρκούρ στην κορυφή του ολυμπιακού βάθρου». *Η ΚΑΘΗΜΕΡΙΝΗ*. Ανακτήθηκε στις 2 Αυγούστου 2021.
14. ↑  Καούκη, Μαρία (19 Ιουλίου 2022). «Παγκόσμιο στίβου: Δεύτερο μετάλλιο για τον Γιώργο Πομάσκι στο Όρεγκον με την "Αθηναία" Φράνκλιν». *SPORT24*. Ανακτήθηκε στις 19 Ιουλίου 2022.
15. ↑  «ΚΚΕ: Υποψήφιος στον Βόρειο Τομέα ο Γιώργος Πομάσκι - Παρουσιάστηκε ο ψηφοδέλτιο». *www.naftemporiki.gr*. 20 Φεβρουαρίου 2023. Ανακτήθηκε στις 21 Φεβρουαρίου 2023.